ອະດີດປະທານາທິບໍດີໄລບີເຣັຽ ກ່າວວ່າ ການດຳເນີນຄະດີ ອາຊຍາກັມສົງຄາມຕໍ່ທ່ານ ແມ່ນອີງຕາມການຕົວະລ່າຍ
ຂ່າວສຳຄັນອື່ນໆ: ນາຍົກຣັຖມຸນຕຣີຍີ່ປຸ່ນ ລອດພົ້ນ ຈາກການ ລົງມະຕິ ບໍ່ໄວ້ວາງໃຈຣັຖບານ; ເຈົ້າໜ້າທີ່ ສອບປາກຄຳ ລະດັບອະວຸໂສຂເມນແດງ ປະຕິເສດວ່າ ບໍ່ໄ
ອະດີດ ປະທານາທິບໍດີ ໄລບີເຣັຽ ທ່ານ CHARLESTAYLOR ໄດ້ໃຫ້ການ ເປັນເທື່ອທຳອິດ ໃນ ການດຳເນີນຄະດີ ອາຊຍາກັມສົງຄາມ ຕໍ່ທ່ານທີ່ນະຄອນ HAGUE ປະເທດ NETHER- LAND ໂດຍກ່າວວ່າ ການດຳເນີນຄະດີຕໍ່ທ່ານແມ່ນອີງຕາມການຕົວະລ່າຍ ທ່ານ TAYLOR ກ່າວຕໍ່ສານວ່າ ມັນເປັນເຣື່ອງທີ່ບໍ່ໜ້າເຊື່ອ ແລະໂຊກຮ້າຍທີ່ສຸດ ທີ່ໄອຍະການ ຈະກາງຕໍ່ ແຕ່ໃນສິ່ງທີ່ທ່ານເອີ້ນວ່າ ການໃຫ້ຂໍ້ມູນ ທີ່ບໍ່ຖືກຕ້ອງ ແລະຂ່າວລື ກ່ຽວກັບບົດບາດຂອງທ່ານ ໃນສົງຄາມກາງເມືອງ ທີ່ນອງເລືອດ ເປັນເວລາ 10 ປີ ຂອງປະເທດເພື່ອນບ້ານSIERRA LEONE ທີ່ໄດ້ສິ້ນສຸດລົງ ໃນປີ 2002 ທ່ານໄດ້ກ່າວ ເຖິງລູກ 14ຄົນຂອງທ່ານ ເວລາທ່ານເວົ້າວ່າ ທ່ານໄດ້ທຳການຕໍ່ສູ້ ມາຕລອດຊີວິດ ຂອງທ່ານເພື່ອກະທຳ ໃນສິ່ງທີ່ທ່ານເຊື່ອວ່າ ຖືກຕ້ອງ ອະດີດ ຜູ້ນຳວັຍ 61 ປີຂອງໄລບີເຣັຽ ຖືກກ່າວຫາວ່າ ໃຫ້ການສນັບສນຸນ ຕໍ່ກຸ່ມ ແນວໂຮມປະຕິວັດ ໃນ SIERRALEONE ໂດຍໄດ້ລັກລອບ ສົ່ງອາວຸດ ໄປໃຫ້ ພວກກະບົດຈຸນີ້ ເພື່ອແລກປ່ຽນກັບອັນທີ່ເອີ້ນວ່າ “ເພັດເລືອດ” ນັ້ນ ເຈົ້າໜ້າທີ່ສອບປາກ ຄຳລະດັບ ອະວຸໂສຄົນນຶ່ງຂອງສູນຄຸມຂັງ ທີ່ມີ ຊື່ສຽງເນົ່າເໝັນຂອງພວກ ຂເມນແດງ ໄດ້ປະຕິ ເສດໃນວັນອັງຄານມື້ນີ້ວ່າ ລາວບໍ່ໄດ້ທໍຣະມານ ພວກນັກໂທດ ທັງໆທີ່ ຄຳໃຫ້ການຂອງນາຍຜູ້ກ່ຽວ ກ່ອນໜ້ານີ້ ເວົ້າວ່າ ການທໍຣະມານ ແມ່ນເປັນເຣື່ອງທັມມະດາທີ່ຄຸກດັ່ງກ່າວ ນາຍ MAM NAI ອາຍຸ 76 ປີ ກ່າວຕໍ່ສານ ພິຈາ ລະນາຄະດີຂ້າລ້າງເຜົ່າພັນ ທີ່ໄດ້ຮັບ ການ ໜຸນຫລັງ ຈາກອົງການ ສະຫະປະຊາຊາດ ທີ່ນະຄອນຫລວງພະນົມເປັນວ່າ ລາວບໍ່ເຄີຍ ທຳການທໍຣະມານ ຍ້ອນລາວເຊື່ອວ່າ ການທໍ ຣະມານຈະນຳພາໄປສູ່ ການສາຣະພາບຜິດ ທີ່ບໍ່ຖືກຕ້ອງ ນາຍ MAM NAI ໄດ້ໄປໃຫ້ການຕໍ່ສານ ໃນຖານະພະຍານ ບໍ່ແມ່ນຈຳເລີຍ ໃນການດຳເນີນຄະດີ ຂ້າລ້າງເຜົ່າພັນຕໍ່ນາຍ KAING GUEK EAV ທີ່ຮູ້ກັນດີ ໃນອີກຊື່ນຶ່ງວ່າ ນາຍ DUCHຊຶ່ງເປັນຫົວໜ້າ ສູນຄຸມຂັງ TOUL SLENG ໃນກຳປູເຈັຽ ແຕ່ປີ 1975 ຫາ 1979 ນັ້ນ ເປັນທີ່ເຊື່ອກັນວ່າ ມີຫລາຍກວ່າ 15 ພັນຄົນ ໄດ້ຖືກທໍຣະມານ ທີ່ຄຸກດັ່ງກ່າວນີ້ກ່ອນຈະຖືກຂ້າຕາຍ ມີພວກນັກໂທດ ບໍ່ຮອດ 10 ຄົນ ທີ່ລອດຊີວິດ ມາໄດ້ ນາຍົກຣັຖມຸນຕຣີຍີ່ປຸ່ນທ່ານ TARO ASO ລອດພົ້ນຈາກການລົງມະຕິບໍ່ໄວ້ ວາງໃຈ ຣັຖບານ ຢ່າງງ່າຍດາຍ ຢູ່ໃນສະພາຕ່ຳ ຂອງຍີ່ປຸ່ນທີ່ຄວບຄຸມໂດຍ ພັກເສຣີປະຊາທິປັດ ຂອງທ່ານ ໃນວັນອັງຄານ ມື້ນີ້ ສະພາຕ່ຳຂອງ ຍີ່ປຸ່ນ ໄດ້ລົງຄະແນນສຽງ ບໍ່ເຫັນພ້ອມ ກັບມະຕິ ບໍ່ໄວ້ວາງໃຈຣັຖບານດ້ວຍຄະແນນ 333 ຕໍ່ 139 ສຽງ ສ່ວນສະພາສູງ ທີ່ຄວບຄຸມໂດຍ ພັກປະຊາທິປັດຂອງຍີ່ປຸ່ນ ຊຶ່ງເປັນພັກ ຝ່າຍຄ້ານນັ້ນ ໄດ້ຮັບຜ່ານ ມະຕິດັ່ງກ່າວ ໃນການລົງຄະແນນສຽງ ໃນເວລາຕໍ່ມາ ໃນຕອນບ່າຍ ຂອງມື້ນີ້ ແຕ່ມະຕິດັ່ງກ່າວບໍ່ມີຜົນບັງຄັບ ທາງກົດໝາຍ ແລະບໍ່ມີ ຈຸດປະສົງຫຍັງ ນອກເໜືອໄປຈາກສ້າງຄວາມ ອັບອາຍຂາຍໜ້າ ໃຫ້ແກ່ ນາຍົກຣັຖມຸນຕຣີ ASO ການລົງຄະແນນສຽງກ່ຽວກັບມະຕິ ທັງສອງ ໄດ້ມີຂຶ້ນ ນຶ່ງມື້ ຫລັງຈາກທ່ານ ASO ປະກາດວ່າທ່ານຈະຍຸບສະພາ ໃນອາທິດໜ້າ ແລະຮຽກໃຫ້ຈັດ ການເລືອກຕັ້ງທົ່ວໄປ ຂື້ນພາຍໃນ ວັນທີ30 ສິງຫາ ຈະມານີ້ ສື່ມວນຊົນຂອງທາງ ການຈີນ ລາຍງານວ່າ ເຈົ້າໜ້າທີ່ພວມດຳເນີນ ການສືບສວນ ບໍຣິສັດເຫລັກກ້າພາຍໃນປະເທດ 5 ແຫ່ງ ໃນການສອບສວນທີ່ຂຍາຍວົງກວ້າງ ອອກ ກ່ຽວກັບ ການກ່າວຫາທີ່ວ່າ ມີການເຮັດ ໃຫ້ຄວາມລັບຂອງຣັດຮົ່ວໄຫຼ ໄປຍັງບໍຣິສັດ ບໍ່ແຮ່ຮ່ວມທຶນຍັກໃຫຍ່ ອັງກິດ ອອສເຕຣເລັຽ RIO TINTO ໜັງສືພິມ CHINA DAILY ຂອງທາງການຈີນ ລາຍງານ ໃນມື້ນີ້ວ່າ ນອກ ຈາກຜູ້ຈັດການຫລາຍໆຄົນ ຂອງບໍຣິສັດ ເຫຼັກກ້າແລ້ວ ເຈົ້າໜ້າທີ່ ຈາກສມາຄົມເຫຼັກແລະເຫລັກກ້າ ຂອງຈີນ ກໍໄດ້ຖືກສືບສວນ ນຳດ້ວຍ ບໍຣິສັດ RIO TINTO ແລະບໍຣິສັດຂາຍແຮ່ເຫຼັກອື່ນໆ ໄດ້ຖືກ ກ່າວຫາວ່າ ໃຫ້ເງິນສິນບົນ ແກ່ຄະນະບໍຣິຫານຂອງບໍຣິສັດເຫລົ່ານີ້ ເພື່ອແລກກັບ ຂໍ້ມູນເຊັ່ນວ່າ ຣະດັບຂອງຮຸ້ນບໍຣິມາດຂອງການຜລິດ ແລະຂໍ້ມູນ ທາງດ້ານການເງິນ ເຈົ້າໜ້າທີ່ ນະຄອນຊຽງໄຮ້ກຳລັງຄວບຄຸມໂຕ ຄນະບໍຣິຫານ 4 ຄົນ ຂອງບໍຣິສັດ RIO TINTO ໄວ້ ຮວມທັງຊາວອອສເຕຼເລັຽ ຄົນນຶ່ງ ໃນຂໍ້ຫາ ລັກຂະໂມຍ ຄວາມລັບຂອງຣັດ ສື່ມວນຊົນ ຂອງທາງການ ອີຣ່ານ ລາຍງານວ່າ ອີຣ່ານໄດ້ປະຫານຊີວິດດ້ວຍການແຂວນຄໍ ສະມາຊິກ 13 ຄົນ ຂອງພວກມຸສລິມ ນິກາຍຊຸນນີ່ຫົວ ຮຸນແຮງກຸ່ມນື່ງ ທີ່ຊື່ວ່າ JUNDALLAH ຫລື ທະຫານພຣະເຈົ້າ ລາຍງານຂ່າວທີ່ອອກມາ ໃນວັນອັງຄານມື້ນີ້ ແຈ້ງວ່າ ການປະຫານຊີວິດ ໄດ້ມີຂຶ້ນທີ່ຄຸກແຫ່ງນຶ່ງ ທີ່ເມືອງ ZAHEDAN ທາງພາກຕາເວັນອອກ ສຽງໃຕ້ ຂອງອີຣ່ານ ລາຍງານເວົ້າວ່າ ພວກເຈົ້າໜ້າທີ່ ໄດ້ປ່ຽນໃຈ ໃນນາທີສຸດທ້າຍ ແລະຕັດສິນໃຈປະຫານຊີວິດ ພວກນັກໂທດ ເຫລົ່ານີ້ ຢູ່ໃນຄຸກ ແທນທີ່ຈະແມ່ນ ສະຖານທີ່ສາທາຣະນະ ເຈົ້າໜ້າທີ່ອີຣ່ານ ກ່າວວ່າ ພວກຫົວຮຸນແຮງ ຈຸນີ້ ເປັນພວກກໍ່ການຮ້າຍ ທີ່ມີສ່ວນພົວພັນ ກັບການກໍ່ອາຊຍາກັມ ຫລາຍຄັ້ງ ຮວມທັງການຄາຕກັມນຳ ກຸ່ມ JUNDALLAH ມີຖານປະຕິບັດງານ ໃນພາກຕາເວັນອອກ ສຽງໃຕ້ຂອງອີຣ່ານ ໃກ້ໆຊາຍແດນ ຕິດກັບປາກິສຖານ ພວກທີ່ເຫັນ ເຫດການ ກ່າວວ່າ ຊາວຝຣັ່ງ 2 ຄົນໄດ້ຖືກລັກ ພາໂຕ ໂດຍຄົນຮ້າຍ ທີ່ໃຊ້ປືນຈີ້ເຂົາເຈົ້າໄປຈາກໂຮງແຮມແຫ່ງນຶ່ງ ທີ່ນະຄອນຫລວງ MOGADISHU ຂອງໂຊມາເລັຽ ມີມືປືນ ຢ່າງນ້ອຍ10 ຄົນ ໄດ້ບຸກເຂົ້າໄປ ໃນໂຮງແຮມ SAHAFI ແລະປົດອາວຸດ ພວກຄົນຍາມ ແລ້ວກໍຈີ້ເອົາຊາວຕ່າງປະເທດ ທັງສອງ ໄປຈາກຫ້ອງ ຂອງພວກເຂົາເຈົ້າ ໃນຂັ້ນຕົ້ນ ເຊື່ອກັນວ່າ ພວກຜູ້ຊາຍທັງສອງ ເປັນນັກຂ່າວແຕ່ບັດນີ້ ແຫລ່ງຂ່າວເວົ້າວ່າ ບຸກຄົນທັງສອງ ເປັນທີ່ປຶກສາ ທີ່ມາຈາກກອງທັບຝຣັ່ງ ໂຊມາເລັຽ ໄດ້ຕົກຢູ່ໃນ ຄວາມຈະລາຈົນວຸ້ນວາຍນັບແຕ່ພວກຂຸນເສິກ ໄດ້ໂຄ່ນລົ້ມ ຈອມຜະເດັດການລົງ ໃນປີ 1991 ພົລເຮືອນຊາວໂຊມາເລັຽ ຈຳນວນ ຫລາຍໆພັນຄົນ ໄດ້ເສັຽຊີວິດ ນັບແຕ່ປີ 2006 ເປັນຕົ້ນມາໃນການ ສູ້ຣົບກັນ ລະຫວ່າງ ພວກກະບົດມຸສລິມ ແລະກຳລັງ ທະຫານຣັຖບານ ທີ່ໄດ້ຮັບການໜຸນຫລັງ ຈາກອົງການ ສະຫະປະຊາຊາດ ເຊີນຟັງຂ່າວລາຍລະອຽດ ໂດຍຄລິກບ່ອນສຽງ